Man aangekla wat hom glo aan Mugabe “afvee”Een van Robert Mugabe se verkiesingsplakkate in 2013 ‘n Man van Zimbabwe is aangekla nadat hy glo verkiesingsplakkate van pres. Robert Mugabe as toiletpapier gebruik het, het plaaslike media Woensdag berig. Takura Mufumisi (26) van Masvingo, het glo die papier in ‘n kroegtoilet gebruik. ‘n “Informant” het glo gesien hoe hy die plakkaat met Mugabe se foto daarop opskeur terwyl hy in die toilet was en hy het ‘n burgerlike inhegtenisneming gedoen. Die koerant berig staatsaanklaer Mukai Mutumbe het aan die hof gesê dat Mufumisi op 24 Julie vanjaar die Landmark-kroeg in die stad besoek het om homself in die toilet te verlig. Mufumisi word daarvan aangekla dat hy verkiesingswette oortree het. Dit is ‘n misdaad in Zimbabwe om verkiesingsplakkate van mure en pale te verwyder. Sy saak is onbepaald deur ‘n landdroshof uitgestel. Mugabe het Zimbabwe se verkiesing op 31 Julie gewen, maar Morgan Tsvangirai, sy teenstander, het die uitslag betwis.